Mbalula moet Phahlane vandag nog skors, sê DALt.genl. Khomotso Phahlane, die waarnemende nasionale polisiekommissaris. Foto: SAPD Die DA het Vrydag gesê hy benadruk sy versoek dat die waarnemende nasionale polisiekommissaris, Khomotso Phahlane, onmiddellik geskors moet word in die lig van ŉ verdoemende verklaring wat deur die onafhanklike polisieondersoek-direktoraat (Opod) uitgereik is. Zakhele Mbhele, DA-skaduminister van polisie, het gesê die verklaring dui spesifiek daarop dat daar “ŉ hoë waarskynlikheid is dat Phahlane sy kantoor en outoriteit misbruik om ŉ ondersoek teen hom te ondermyn”. “Phahlane het ook reeds kontak gemaak met twee van die moontlike getuies teen hom en het ook toegang bekom tot ŉ dossier waarop die getuies aangedui word,” het Mbhele bygevoeg. “Die feit dat hy die name en besonderhede van dié getuies het, tesame met sy vorige gebruik van intimidasie en weiering om met die Opod-ondersoek saam te werk, is meer as genoeg gronde vir die minister van polisie, Fikile Mbalula, om hom onmiddellik te skors.” Mbhele het gesê dié bewerings is uiters ernstig. “Dit is duidelik dat Phahlane steeds alles in sy vermoë sal doen om die Opod-ondersoek in die wiele te ry. Dit is baie belangrik dat dit ondersoek moet voortgaan, sodat Opod so gou as moontlik tot ŉ gevolgtrekking kan kom.” Hy het bygevoeg dit is hoog tyd dat die Suid-Afrikaanse Polisie gelei word deur iemand wat geskik en bevoeg moet wees, sodat die SAPD op sy mandaat kan fokus om die onaanvaarbare hoë misdaadkoers onder beheer te kry. “Phahlane is eenvoudig nie bo verdenking nie en moet gaan. Mbalula moet die regte ding doen en Phahlane vandag nog skors.”